钦定古今图书集成/明伦汇编/宫闱典/第118卷 > 吕本
## 钦定古今图书集成/明伦汇编/宫闱典/第118卷 > 吕本

按《明外史外戚传》：“本寿州人，懿文太子次妃父也。仕
元为元帅府都事，后归太祖，授中书省令史，出为湖
广行省照磨。洪武三年，迁中书右司郎中，转左司。五
年，擢刑部侍郎，寻拜吏部尚书。六年，改太常寺卿。明年四月，御史台言本奉职不谨，方丘牲角非茧栗，功
臣庙坏不修，诏免官罚役。功臣庙已释为北平按察”
佥事。时并命兵部员外郎杨基为山西按察副使，御
史答禄与权为广西按察佥事。帝召谕之曰：“风宪之
设，在肃纪纲，清吏治，非专理刑名。尔等往修厥职，务
明大体，毋效俗吏拘绳墨。善虽小，为之不已，将成全
德；过虽小，积之不已，将为大憝。不见干云之台，由寸
土之积；燎原之火，由一爝之微。可不慎哉！”本等顿首
受命。寻召为礼部尚书。未几，出为两浙都转运盐使。
十二年复授太常司卿。逾二年卒，无子，赐葬锺山之
阴。初，太祖册常遇春女为懿文太子妃。洪武七年十
月，生子雄英，又册本女为太子妃。十年十一月生子
允炆，即建文帝。明年十一月，常妃又生子允熥。越十
馀日，常妃薨，吕氏始独居东宫。是时，皇太子并置二
妃，秦王亦纳王保保妹为妃，又以邓愈女为配，皆先
代故事所无也。